Die Simple English Wikipedia (Afrikaans: Eenvoudige Engelse Wikipedia) is 'n Engelse uitgawe van Wikipedia, 'n gratis aanlyn ensiklopedie, wat in eenvoudige taal geskryf is. Die doel hiervan is om aan die behoeftes van studente, kinders, persone met verstandelike gestremdhede en mense wat Engels probeer aanleer te voorsien. Artikels is gewoonlik korter as hulle ekwivalente in die Engelse Wikipedia en bevat tipies slegs basiese inligting: "the Simple English version tends to stick to commonly accepted facts". Die webwerf se koppelvlak is ook vereenvoudig. As voorbeeld word "Random article" (lukrake bladsy) aangebied as "Show Any Page" (Wys enige blad). Die projek gebruik ongeveer 2000 algemene Engelse woorde, en is gebaseer op Basic English, 'n 850-woord internasionale hulptaal wat in die 1920's deur Charles Kay Ogden opgestel is. Materiaal vanaf hierdie wikipedia vorm die basis vir die Een Ensiklopedie Per Kind (One Encyclopedia per Child) projek. Die wikipedia het tans 206 520 artikels, en is die 49ste grootste Wikipedia. 'n Voorbeeld van so 'n vereenvoudigde Engelse artikel oor Afrikaans: Afrikaans.